Broj: 711-I-942-M-227/22-02-17

Zagreb, 29. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Predraga Rudića, direktora trgovačkog društva Radio Orahovica d.o.o.,** za davanjem mišljenja Povjerenstva, na 169. sjednici, održanoj 29. travnja 2022., daje sljedeće:

**MIŠLJENJE**

**Obveznik Predrag Rudić, direktor trgovačkog društva Radio Orahovica d.o.o., može bez ikakvih ograničenja prenijeti vlasništvo nad poslovnim udjelima u trgovačkim društvima na svoju kćer te njezina budućeg supruga, pri čemu takvo trgovačko društvo, sukladno članku 20. stavku 2. ZSSI/21-a, beziznimno ne može stupiti u poslovni odnos s trgovačkim društvom Radio Orahovica d.o.o. u razdoblju u kojem obveznik obnaša dužnost direktora, kao niti u razdoblju od 12 mjeseci od dana prestanka obnašanja navedene dužnosti, sukladno članku 22. stavku 1. navedenog Zakona.**

Obrazloženje

Zahtjev za davanjem mišljenja Povjerenstva podnio je obveznik Predrag Rudić, direktor trgovačkog društva Radio Orahovica d.o.o. U knjigama ulazne pošte Povjerenstva zahtjev je zaprimljen 22. travnja 2022. pod poslovnim brojem 711-U-4359-M-227/22-01-3, povodom kojeg se vodi predmet broj M-227/22.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenog Zakona, stoga je Predrag Rudić povodom obnašanja dužnosti direktor trgovačkog društva Radio Orahovica d.o.o., kojem je većinski osnivač Grad Orahovica, obveznik u smislu odredbi navedenog Zakona.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznik navodi da ZSSI/21 zabranjuje prijenos upravljačkih prava na suprugu, kćer i bliži rodbinu, te traži mišljenje Povjerenstva može li osnivačka/vlasnička i upravljačka prava nad poslovnim udjelom prenijeti na kćer i njezinog budućeg supruga.

Člankom 19. stavkom 1. ZSSI/21-a propisano je da će obveznik koji ima 5 % i više dionica odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. ovoga Zakona, ili na posebno tijelo.

Člankom 5. stavkom 1. točkom 3. ZSSI/21-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika. Člankom 5. stavkom 1. točkom 6. ZSSI/21-a propisano je da su povezane osobe one osobe koje su navedene u točki 3. toga stavka te ostale osobe koje se prema drugim osnovama i okolnostima opravdano mogu smatrati interesno povezanima s obveznikom

Člankom 20. stavkom 2. ZSSI/21-a propisano je da se ograničenje iz stavka 1. toga članka, koje se odnosi na zabranu nastanka poslovnog odnosa tijela javne vlasti u kojem obveznik obnaša dužnost s poslovnim subjektom u kojem ima 5 % ili više udjela u vlasništvu (temeljnom kapitalu), primjenjuje i na poslovne subjekte u kojima član obitelji obveznika ima 5 % ili više udjela u vlasništvu, kada je član obitelji obveznika na bilo koji način, izravno ili neizravno, stekao predmetni udio odnosno dionice od obveznika u razdoblju od dvije godine prije imenovanja, odnosno izbora na javnu dužnost pa do prestanka njezina obnašanja.

Sukladno odredbi članka 19. stavka 1. ZSSI/21-a, obveznik koji je vlasnik poslovnih udjela dužan je za vrijeme obnašanja javne dužnosti prenijeti svoja upravljačka prava koja ima temeljem udjela u vlasništvu (temeljnom kapitalu) trgovačkog društva na drugu osobu, koja ne može biti njegova kći, član njegove obitelji kao srodnik po krvi u uspravnoj lozi, niti druga s obveznikom interesno povezana osoba.

Međutim, obveznik bez ikakvih ograničenja može prenijeti vlasništvo nad poslovnim udjelima u trgovačkom društvu na svoju kćer te njezina budućeg supruga kao i druge članove svoje obitelji, pri čemu mu se ukazuje da takvo trgovačko društvo, sukladno članku 20. stavku 2. ZSSI/21-a, beziznimno ne može stupiti u poslovni odnos s trgovačkim društvom Radio Orahovica d.o.o.u kojem obnaša dužnost u direktora tijekom obnašanja navedene dužnosti, kao niti u razdoblju od 12 mjeseci od dana prestanka obnašanja dužnosti, sukladno članku 22. stavku 1. Zakona.

Slijedom navedenog, Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Predrag Rudić putem mail adrese
2. Objava na internetskoj stranici Povjerenstva
3. Pismohrana